Kezia betower met háár 'Halo' | Netwerk24
Deur Kaydene Davids 26 Mei 2020 05:21
Kezia Swartz op die stel van Maak my famous.
Maar dit was veral die video van die hartroerende tonele toe sy haar optrede aan haar siek pa ná die uitsending wys wat hartsnare geroer het.
Kezia Swartz saam met haar ouers, Beverley en Fanie.
Kezia Swartz (18) van Oudtshoorn is een van die top-20-deelnemers in dié talentsoekreeks. Vir haar was dit 'n bittersoet oomblik toe sy Woensdagaand die video van haar optrede met haar pa, Fanie, 'n afgetrede korporaal in die weermag, kon deel.
Hy is 'n diabeet en het verlede jaar drie beroertes gehad wat hom verlam gelaat het. Een van sy bene moes ook al geamputeer geword het en hy kan nie meer praat nie.
In die video, wat sedertdien meer as 50 000 keer gekyk is, wys 'n emosionele Kezia die video aan haar pa en hy glimlag. Dít nadat hy aanhoudend na die televisie gewys het om na haar optrede te kyk.
"Ek is gelukkig, maar ook baie hartseer. Al kan hy nie my naam sê of vir my sê hoe lief hy vir my is nie, weet ek hy het my lief. Ek weet ek maak hom trots," sê sy.
"Ek is lief vir jou, Pa. Dankie dat jy in my glo."
Kezia kom uit 'n musikale familie en sê sy het sowat tien jaar gelede geweet sy is vir die verhoog bestem toe sy by haar laerskool opgetree het.
Kezia Swartz (18) van Oudtshoorn is een van die top-20 in die reeks Maak my famous.
"Dit is my passie, my roeping. 'n Kleintydse droom wat ek sal vervul."
Sy sê hoewel dit soms oorweldigend is, is dit ook 'n wonderlike geleentheid en ervaring wat sy vir niks in die wêreld sal verruil nie.
Kezia sê egter dat sy dit nie op haar eie sou kon doen nie en dat die ondersteuning van haar pa en ma, Beverley, 'n onderwyserers, onbeskryflik is.
"Hulle het nog altyd in my geglo, my ondersteun en moed ingepraat. Sonder hulle sou dit nie moontlik wees nie."
Haar boodskap aan jong mense, veral in Oudtshoorn, is om nooit op te hou glo in jou drome nie, maar om liewer hard te werk om dit te bereik.